Lene Espersen (KF), 2006-02-01:
Beslutningsforslag nr. B 47 fra Dansk Folkeparti pålægger regeringen at indføre en såkaldt klippekortordning for vognmænd, således at en overtrædelse af reglerne for transport af dyr giver et klip i tilladelsen til at transportere dyr.
Efter tre klip bortfalder vognmandens tilladelse til at transportere dyr.
Beslutningsforslag nr. B 54 pålægger regeringen med virkning fra den 1. april 2006 at sikre, at mindst 10 pct. af alle dyretransporter kontrolleres, således at kontrolhyppigheden kommer langt over de 220 kontroller, der blev foretaget i 2004, og at indføre klippekort for vognmænd, der indebærer, at overtrædelse af regler om transport af dyr mere end tre gange skal medføre, at vognmanden mister retten til at foretage dyretransporter, såfremt overtrædelsen angår fejl i forbindelse med dyrene, såsom lastetæthed, transporttid, strøelse, vand og foder.
Resultaterne af rigspolitiets Færdselsafdelings og politikredsenes kontrol af dyretransporter er et emne, jeg tidligere adskillige gange har haft lejlighed til at drøfte nærmere, dels her i salen, dels i Fødevareudvalget.
Jeg har i den forbindelse redegjort for, at rigspolitiet i de senere år har prioriteret netop dyretransporter som et indsatsområde, ligesom jeg har redegjort for de tiltag, der mere generelt er taget for at styrke politiets og anklagemyndighedens arbejde med dyreværnssager.
En af rejseholdets opgaver bliver at bistå politi og anklagemyndighed i forbindelse med store dyreværnssager, hvor rettighedsfrakendelse over for landmænd eller transportører indgår.
Etablering af rejseholdet vil indebære et øget samarbejde med rigspolitiets Færdselsafdeling og Fødevarestyrelsen, hvilket bl.a. indebærer, at det tilstræbes, at der fast vil være en dyrlæge med ved politiets kontrol af dyretransporterne.
I lidt over halvdelen af disse tilfælde blev der konstateret fejl, der direkte havde med dyrenes velfærd at gøre.
Jeg har tidligere sagt, og det gentager jeg gerne i dag, at det er helt uacceptabelt, når der ved disse kontroller er konstateret fejl, der direkte har at gøre med dyrenes velfærd, i mere end hver syvende af de kontrollerede transporter.
Rigspolitiet har som følge af den høje andel af overtrædelser tilkendegivet, at kontrolaktiviteterne vil blive fordoblet i 2006 i forhold til 2005.
Jeg er helt enig i denne forøgelse af kontrolindsatsen, som jeg håber vil have en stor forebyggende virkning blandt de transportører og chauffører, der foretager transport af dyr.
Den øgede kontrolindsats skal således gerne føre til et fald i antallet af konstaterede overtrædelser.
Som jeg også har sagt ved adskillige lejligheder, vil jeg ikke tøve med at iværksætte initiativer til yderligere skærpelse af sanktionsmulighederne, hvis det mod forventning viser sig, at antallet af overtrædelser ikke falder inden for det næste halve år.
I den forbindelse er jeg helt indstillet på at se nærmere på de forskellige muligheder for at udvide den adgang, som allerede eksisterer i dag, til at frakende en transportør retten til at beskæftige sig med dyr eller til at tilbagekalde en autorisation.
I den forbindelse synes jeg også, det er nærliggende at overveje muligheden for at indføre en klippekortordning inspireret af den ordning, som vi kender fra færdselsloven.
Det har jeg såmænd også tilkendegivet mange gange før.
Det er sådan set min egen idé med en klippekortordning, og derfor kan det heller ikke komme bag på forslagsstillerne i dag, at jeg selvfølgelig bakker op om, at det kan være en fin mulighed at overveje.
Jeg må så også sige, at indførelsen af en sådan ordning på det område, som vi drøfter i dag, rejser en række meget vanskelige spørgsmål, herunder af teknisk karakter, som forudsætter en grundig og gennemarbejdet analyse, eller sagt med andre ord: forarbejdet skal være i orden.
Det var også tilfældet på færdselsområdet, hvor det grundige forarbejde er en stor del af årsagen til, at den ordning er blevet så stor en succes.
En ordning som den, vi har i dag på færdselsområdet, vil imidlertid ikke uden videre kunne overføres til transport af dyr.
Det skyldes bl.a., at overtrædelser af betydning for dyrenes velfærd ikke i samme omfang som på færdselsområdet er objektiviserede og standardiserede overtrædelser.
Det er nu engang lettere at fastslå, at en bilist ikke har spændt børn under 15 år fast med sikkerhedssele i bilen end at konstatere, om en dyretransport er utilstrækkeligt forsynet med strøelse.
Det vil også være nødvendigt at overveje de meget vidtrækkende konsekvenser, ordningen ville kunne få for den enkelte transportørs eksistensgrundlag.
Det er i den forbindelse vigtigt at overveje, i hvilket omfang fejl begået af de enkelte chauffører kan komme arbejdsgiveren, dvs. transportøren, til skade.
En klippekortordning rejser således en række vanskelige spørgsmål om ansvarsfordelingen mellem chauffører og transportører.
På flere områder kender vi i dag et objektivt bødeansvar for arbejdsgiverne.
Det gælder bl.a. på køre-hvile-tids-området.
Men det vil være noget helt andet, hvis man vil frakende transportørerne retten til at foretage dyretransporter, hvilket i praksis kan være det samme som at lukke virksomheden, selv om transportøren er uden skyld i sine chaufførers overtrædelser.
En vognmand med mange ansatte ville i så fald hurtigt kunne få de tre klip, som udløser en frakendelse af retten til at transportere dyr.
Det vil endvidere være nødvendigt at fastlægge, hvilke overtrædelser der skulle indgå i ordningen, herunder om alle overtrædelser af dyreværnslovgivningen i princippet skal kunne udløse et klip, eller om ordningen, som forslagsstillerne bag beslutningsforslag nr. B 54 er inde på, i givet fald skal begrænses til overtrædelse af direkte betydning for dyrenes velfærd.
Det vil i forlængelse heraf også skulle overvejes, om eksempelvis enhver overskridelse af belægningsgraden skal indebære et klip, eller om der i en klippekortordning bør indgå et grovhedskrav, således at der først udløses et klip, når belægningsgraden overskrides med f.eks. 10 eller 20 pct.
Til illustration er det på færdselsområdet alene hastighedsoverskridelser på mere end 30 pct., som giver et klip i kørekortet.
Desuden må det overvejes nøje, om frakendelsen i givet fald skal være betinget eller ubetinget, ligesom det må afklares, om frakendelsen skal ske for bestandig eller for et nærmere fastsat tidsrum.
Igen til illustration betyder tre klip i kørekortet alene en betinget frakendelse; det vil sige, at man skal op til en kontrollerende køreprøve.
En klippekortordning rejser således en række vanskelige problemstillinger, som skal behandles nærmere, før vi har et tilstrækkeligt beslutningsgrundlag i denne sag.
Jeg mener som sagt, at vi bør afvente resultaterne af rigspolitiets kontrolaktiviteter vedrørende dyretransporter, der fordobles i 2006 i forhold til 2005.
Men en stillingtagen til de mange spørgsmål, som en eventuel klippekortordning vil rejse på dyretransportområdet, vil kræve et grundigt forarbejde.
Jeg har derfor besluttet allerede nu at nedsætte en arbejdsgruppe bestående af repræsentanter for de relevante myndigheder og organisationer.
En sådan fremgangsmåde vil spare tid og svarer i øvrigt til den, der blev fulgt i forbindelse med indførelsen af klippekortordningen på færdselsområdet, hvor vi jo har meget gode erfaringer.
Som det fremgår, har jeg sympati for intentionerne bag beslutningsforslagene, men som det også fremgår, mener jeg ikke, at vi i dag har tilstrækkeligt beslutningsgrundlag for at tage stilling til forslagene.
For det første har vi behov for at se på resultatet af den forøgede kontrolindsats, og for det andet har vi behov for en grundig udredning af de mange spørgsmål, som indførelsen af en klippekortordning på dyretransportområdet rejser.
Regeringen kan derfor ikke på nuværende tidspunkt støtte beslutningsforslag nr. B 47 og den del af beslutningsforslag nr. B 54, der vedrører indførelsen af en klippekortordning, men vi vil som sagt allerede nu iværksætte et arbejde i form af en arbejdsgruppe, som kan lede hen imod, at der kan etableres en klippekortordning.
Så vi er enige i målet.
For så vidt angår den del af beslutningsforslag nr. B 54, der pålægger regeringen med virkning fra den 1. april 2006 at sikre, at mindst 10 pct. af alle dyretransporter kontrolleres, således at kontrolhyppigheden kommer langt op over de 220 kontroller, der blev foretaget i 2004,
vil jeg indledningsvis slå fast, at jeg også her har sympati for intentionerne.
Jeg er enig med forslagsstillerne i, at der er behov for at øge kontrollen af dyretransporter.
Det vil dog ikke være muligt at sikre, at mindst 10 pct. af alle dyretransporter i Danmark bliver kontrolleret, og det skyldes, at det ikke med sikkerhed kan fastslås præcist, hvor mange dyretransporter der årligt finder sted i Danmark, og at det derfor heller ikke er muligt at fastlægge, hvor mange transporter der ville skulle kontrolleres for at opfylde kravet om, at mindst 10 pct. af alle transporter bliver kontrolleret.
Af Fødevarestyrelsens rapport om dyrevelfærdskontrol og dyretransporter fremgår det, at der i 2004 blev gennemført 7.657 dyretransporter til udlandet med en transporttid på over 8 timer.
På baggrund af indberetninger fra fødevareregionerne om antallet af udstedte ruteplaner er det endvidere skønnet, at der i 2004 samlet er foregået ca. 1.000 forsendelser eller indladninger af kvæg og svin direkte fra besætninger og ca. 10.000 forsendelser eller indladninger fra samlesteder, transporter, der primært er gået til udlandet.
Oven i disse tal skal lægges et antal nationale transporter.
Rigspolitiets Færdselsafdeling har oplyst, at afdelingen i 2005 kontrollerede 445 transportmidler vedrørende dyretransporter.
Det er en fordobling i forhold til 2004, hvor rigspolitiets Færdselsafdeling kontrollerede 220 transportmidler.
Hertil kommer, som jeg allerede har nævnt tidligere i dag, at rigspolitiet har tilkendegivet, at kontrolaktiviteten vil blive yderligere fordoblet i 2006 i forhold til 2005.
Denne forøgelse af kontrolindsatsen fra rigspolitiets side vil efter min bedste overbevisning kunne føre til lige netop det, som forslagsstillerne ønsker, nemlig at opnå en forebyggende virkning, der vil føre til færre lovovertrædelser, fordi der vil være en større risiko for at blive kontrolleret.
Der er således allerede taget initiativ til at øge kontrolindsatsen i 2006, og regeringen kan derfor heller ikke støtte denne del af beslutningsforslag B 54.